**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈԻԹՅԱՆ ԸՆԴԵՐՔԻ ՄԱՍԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»**

**ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը.**
2. Ներկայումս Ընդերքի մասին օրենսգրքի (այսուհետ՝ Օրենսգիրք) 22-րդ հոդվածը կարգավորում է ընդերքօգտագործման իրավունքի տնօրինմանհետ կապված հարաբերությունները, մասնավորապես՝ սահմանելով, որ ընդերքօգտագործման իրավունքը փոխանցելի է: Ընդերքօգտագործման իրավունքի տրամադրումն այլ անձի` օգտագործման իրավունքով արգելվում է:

Քաղաքացիական օրենսգրքի 163-րդ հոդվածի 1-ին մասը սահմանում է տնօրինման իրավունքի ընդհանուր հասկացությունը, համաձայն որի՝ տնօրինման իրավունքը գույքի ճակատագիրը որոշելու իրավաբանորեն ապահովված հնարավորությունն է:

Նշված երկու դրույթների վերլուծությունից կարելի է եզրահանգել, որ անձը կարող է տնօրինել իր ընդերքօգտագործման իրավունքը, այն է՝ ընդերքի մասին օրենսդրությամբ նախատեսված կարգով որոշել իր ընդերքօգտագործման իրավունքի ճակատագիրը:

Միևնույն ժամանակ, Օրենսգրքի 22-24-րդ հոդվածները կարգավորում են ընդերքօգտագործման իրավունքի փոխանցման կարգը: Մասնավորապես, Օրենսգրքի 24-րդ հոդվածի 1-ին մասը սահմանում է, որ ընդերքօգտագործման իրավունքը փոխանցվում է առանձնացման կամ բաժանման ձևով իրավաբանական անձի վերակազմակերպման դեպքում` իրավահաջորդության կարգով բաժանիչ հաշվեկշռի հիման վրա, լիազոր մարմնի համաձայնությամբ, որը տրվում է 23-րդ հոդվածի 2-րդ մասով սահմանված պահանջների պահպանմամբ:

Վերոնշյալ դրույթների համապարփակ ուսումնասիրությունից կարելի է եզրահանգել, որ Օրենսգրքի 24-րդ հոդվածը մասնավորեցնում է Օրենսգրքի 22-րդ հոդվածով նախատեսված ընդերքօգտագործման իրավունքի տնօրինման դեպքերը՝ հստակ սահմանելով, որ վերջինս կարող է փոխանցվել առանձնացման կամ բաժանման ձևով իրավաբանական անձի վերակազմակերպման դեպքում` իրավահաջորդության կարգով բաժանիչ հաշվեկշռի հիման վրա:

Միևնույն ժամանակ, հաշվի առնելով այն հանգամանքը, որ Օրենսգրքի 22-րդ հոդվածով սահմանված չէ, ինչպես նաև՝ ընդերքօգտագործման իրավունքի տնօրինումը հնարավոր է միայն առանձնացման կամ բաժանման ձևով իրավաբանական անձի վերակազմակերպման դեպքում ընդերքօգտագործման իրավունքի փոխանցման եղանակով, ուստի ընդերքօգտագործման իրավունքի օտարումը միայն Օրենսգրքի 24-րդ հոդվածով նախատեսված դեպքերում կարող է դիտարկվել, որպես ընդերքօգտագործման իրավունքի տնօրինման սահմանափակում:

1. 2020 թվականի սեպտեմբերի 27-ի ՀՀ կառավարության N 1586-Ն որոշմամբ հանրապետությունում հայտարարվել էր ռազմական դրություն։ Պատերազմի հետևանքով պետությունը հայտնվեց անկանխատեսելի իրավիճակում, որով պայմանավորված ծագեցին պարտավորությունները օրենքով սահմանված ժամկետներում իրականացնելու հետ կապված խնդիրներ, մասնավորապես՝ Կառավարության 2020 թվականի սեպտեմբերի 27-ի N 1586-Ն որոշմամբ հայտարարված ռազմական դրության իրավական ռեժիմով Հայաստանի Հանրապետությունում հայտարարվել էր ընդհանուր զորահավաք, գործողության մեջ էր դրվել Հայաստանի Հանրապետության զինված ուժերի կիրառման պլանը, ապահովվել էր «Պաշտպանության մասին» օրենքի 27-րդ հոդվածով սահմանված ռազմատրանսպորտային պարտավորություն ունեցող մարմինների տրանսպորտային միջոցների ներգրավումը՝ սահմանված կարգով և ըստ զինված ուժերի կարիքների առաջնային անհրաժեշտության: Հայաստանի Հանրապետությունում ռազմական դրությամբ պայմանավորված կարող էին ծագել պարտավորությունները օրենքով սահմանված ժամկետներում իրականացնելու հետ կապված խնդիրներ:

Նման իրավիճակի համար սակայն, օրենսդիրը ամբողջական լուծումներ չէր կանխատեսել։

Միևնույն ժամանակ, ընդերքօգտագործողի պարտավորությունների իրականացման ժամկետները օրենսդրությամբ հստակ են, երբեմն՝ սեղմ, իսկ դրանց չպահպանումը հանգեցնում է բացասական հետևանքների՝ ընդհուպ մինչև օրենքով սահմանված կարգով ընդերօգտագործման իրավունքի դադարեցման:

Անհաղթահարելի ուժի հետևանքով ընդերքի մասին օրենսդրությամբ նախատեսված պարտավորությունների չկատարումը կամ ոչ պատշաճ կատարումը որպես ընդերքօգտագործման իրավունքի ժամկետի երկարաձգման հիմք նախատեսված չէ։ Արդյունքում, այն դեպքերում, երբ ընդերքօգտագործման պարտավորությունների կատարման համար առաջացել է անհաղթահարելի ուժ՝ արտակարգ և անկանխելի հանգամանքներ, որոնք անկախ գործադրված ջանքերից, խոչընդոտել են ընդերքօգտագործողի պարտավորությունների պատշաճ կատարմանը (օրինակ՝ հայտարարված ռազմական դրության կամ ընդերքօգտագործման պարտավորությունների կատարման համար անհաղթահարելի ուժ հանդիսացող այլ հանգամանքներ՝ քաղաքացիական զանգվածային անհնազանդություն (բողոքի ակցիաների տարբեր դրսևորումներ, որոնց արդյունքում հնարավոր չի եղել հանքավայրում կազմակերպել ընդերքօգտագործման աշխատանքները), տարերային աղետներ և այլն, ընդերքի մասին օրենսդրության առկա իրավակարգավորումների պարագայում հնարավոր չի լինում անհաղթահարելի ուժ հանդիսացող հանգամանքների գործողության ողջ ժամկետով երկարաձգել ընդերքօգտագործման իրավունքի գործողության ժամկետը։

1. Գործող օրենսգրքով սահմանված է միայն օգտակար հանածոների պաշարների շարժի վերաբերյալ տարեկան հաշվետվության ձևը և հաշվետվությունները ներկայացվում են առանց ուղեկցող տեքստի, պարզաբանումների, որը հնարավորություն չի տալիս գնահատելու ներկայացված հաշվետվության արժանահավատությունը, բացի այդ ներկայումս լիազոր մարմնին օգտակար հանածոների պաշարների շարժի վերաբերյալ տարեկան հաշվետվություններ ներկայացնում են միայն պինդ օգտակար հանածոների արդյունահանման ընդերքօգտագործման իրավունք ունեցող կազմակերպությունները: Տարեկան հաշվետվությունն ընդերքօգտագործողի կողմից լիազոր մարմնին ներկայացվում է համաձայն՝ ՀՀ կառավարության 2012 թվականի հոկտեմբերի 25-ի N 1348-Ն որոշմամբ հաստատված ձևի: Նշված որոշման մեջ ՀՀ կառավարության 2014 թվականի հունվարի 30-ի N 63-Ն որոշմամբ փոփոխությունների կատարմամբ՝ ուժը կորցրած է ճանաչվել եռամսյակային հաշվետվությունների ձևը: Գործող որոշման մեջ սահմանված ձևն իրենից ներկայացնում է միայն աղյուսակային հաշվետվություն՝ օգտակար հանածոյի արդյունահանման մասով ամփոփ տեղեկությունների ներկայացմամբ, առկա չեն պաշարների հաշվեկշռի վարման համար ամփոփ ցուցանիշների առավել մանրամասն բացատրագրերի և այլ հավելվածների ու հիմնավորումների ներկայացման հստակ պահանջներ, ինչն անհրաժեշտ է ՀՀ ընդերքի մասին օրենսգրքի 65-րդ հոդվածի (ընդերքի պահպանության հիմնական պահանջները) 1-ին մասին 3-րդ կետով սահմանված՝ օգտակար հանածոների պաշարների շարժի հավաստի հաշվառման ապահովման նպատակով:
2. Նախագծով նախատեսվում է տարանջատել Օրենսգրքի 17-րդ հոդվածի 1-ին մասի 25-րդ կետով սահմանված՝ օգտակար հանածոների պաշարների դասակարգման կիրառման հրահանգների և մեթոդական ցուցումների սահմանումը: Օրենսգրքի 17-րդ հոդվածի 1-ին մասի 25-րդ կետով ամրագրվում է օգտակար հանածոների պաշարների դասակարգման կիրառման հրահանգների սահմանումը, իսկ ընդերքի օգտագործման և պահպանության բնագավառում լիազոր մարմնի իրավասություններում լրացվում են նոր 27-րդ կետ:
3. Օրենսգրքի 16-րդ հոդվածի 2-րդ մասով սահմանված է, որ Հայաստանի Հանրապետության հողային օրենսգրքի 24-րդ հոդվածով սահմանված հատուկ նշանակության սահմանային հողերում սահմանային գետերի ափերին գտնվող գետաողողատային տիպի հանքավայրերից ավազի և ավազակոպճային խառնուրդի վերականգնվող պաշարների արդյունահանման համար հողամասի նպատակային նշանակության փոփոխություն և հողամասի հատկացում չի պահանջվում: Նախագծով առաջարկվում է սույն հոդվածի 2-րդ մասից հանել «և հողամասի հատկացում» բառերը, հաշվի առնելով պետական և համայնքային սեփականություն հանդիսացող հողամասերի հաշվառման և հողային կադաստրում գրանցման անհրաժեշտությունը:
4. Օրենսգրքի 7-րդ հոդվածի 6.4-րդ, 63-րդ հոդվածի 10-րդ մասերում սահմանված է «կանխատեսումային պաշարներ» եզրույթը, որը նախագծով փոխարինվում է «կանխատեսումային ռեսուրսներ» եզրույթով, հաշվի առնելով, որ օգտակար հանածոյի պաշարները, դրանք օգտակար հանածոյի կուտակումներն են, որոնց ծավալը, քանակը, որակը և տարածքային դիրքն ու ձևը որոշված են, իսկ կանխատեսումային ռեսուրսները՝ օգտակար հանածոյի առկայությունն է, որի քանակը, որակը և արդյունաբերական նշանակությունը դեռ որոշված չեն:

**2.Առաջարկվող կարգավորման բնույթը.**

1) Նախագծով առաջարկվում է ուժը կորցրած ճանաչել Օրենսգրքի 24-րդ հոդվածը, Օրենսգրքի 22-րդ հոդվածը վերնագրել «Ընդերքօգտագործման իրավունքի փոխանցումը» և նշյալ հոդվածը ներկայացնել նոր խմբագրությամբ:

Առաջարկվում է Օրենսգրքի 22-րդ հոդվածը խմբագրել՝ նախատեսելով, որ ընդերքօգտագործման իրավունքը փոխանցվում է իրավաբանական անձի վերակազմակերպման (միաձուլում, միացում, բաժանում, առանձնացում, վերակազմավորում) դեպքերում` իրավահաջորդության կարգով բաժանիչ հաշվեկշռի կամ փոխանցման ակտի հիման վրա:

Միևնույն ժամանակ, հաշվի առնելով ընդերքօգտագործման իրավահարաբերությունների հանրային-իրավական բնույթը և ընդերքօգտագործման իրավունքի ձեռքբերման, իրացման համար ՀՀ օրենսդրությամբ նախատեսված պահանջները, նախագծով նախատեսվում է, որ ընդերքօգտագործման իրավունքի փոխանցումն իրականացվի լիազոր մարմնի համաձայնությամբ: Հարկ է ընդգծել, որ իրավաբանական անձի վերակազմակերպման (միաձուլում, միացում, բաժանում, առանձնացում, վերակազմավորում) դեպքերը ռիսկային են և պահանջում են համապատասխան փաստաթղթերի ուսումնասիրություն՝ հավաստելու համար, որ վերակազմակերպված ընդերքօգտագործողը կկարողանա ՀՀ օրենսդրությամբ սահմանված կարգով իրացնել իր ընդերքօգտագործման իրավունքը և կատարել ընդերքօգտագործման պարտավորությունները։

Միևնույն ժամանակ, հաշվի առնելով, որ Օրենսգրքի 23-րդ հոդվածը վերաբերում է ընդերքօգտագործման իրավունքի փոխանցման վերաբերյալ համաձայնություն տալու կարգին, ուստի առաջարկվում է Օրենսգրքի 23-րդ հոդվածի 1-ին մասը շարադրել նոր խմբագրությամբ, համաձայն որի` անձը, որը մտադիր է սույն օրենսգրքի 22-րդ հոդվածի 2-րդ մասով սահմանված դեպքում փոխանցել իրեն պատկանող ընդերքօգտագործման իրավունքը, լիազոր մարմին է ներկայացնում ընդերքօգտագործման իրավունքի փոխանցման մասին դիմում:

1. Նախագծով նախատեսվում է Օրենսգիրքը լրացնել նոր 55.1-ին հոդվածով, համաձայն որի` կկարգավորվի անհաղթահարելի ուժի առաջացման հետևանքով, այդ հանգամանքների գործողության ժամկետով ընդերքօգտագործման գործող իրավունքի ժամկետի երակարաձգման հետ կապված իրավահարաբերությունները, ինչը հնարավորություն կտա ընդերքօգտագործող ընկերություններին պատշաճ կատարել այն պարտավորությունները, որոնք չէին կատարվել կամ ոչ պատշաճ էին կատարվել աշխարհում և ՀՀ-ում վերջին տարիներին ստեղծված անկանխատեսելի և արտակարգ պայմաններում, որոնք ազդեցություն ունեցան նաև ընդերքօգտագործման պարտավորությունների կատարման վրա։

Հաշվի առնելով, որ նշյալ իրավակարգավորումը չի վատթարացնում, այլ հակառակը՝ բարելավում է օրենքի կարգավորման շրջանակում գտնվող սուբյեկտների իրավական վիճակը, օրենքին տրվել է հետադարձ ուժ վերջին 4 տարիների համար` հիմք ընդունելով ՀՀ Սահմանադրության 73-րդ հոդվածը և վերջին տարիներին մեր հանրապետությունում տիրող իրավիճակը (քաղաքացիական զանգվածային անհնազանդություն, պատերազմ և այլն)։ Հաշվի առնելով այն հանգամանքը, որ առաջարկվող նախագծում տրվում է «անհաղթահարելի ուժ» հասկացությունը, իրավաբանական տեխնիկայի տեսանկյունից միանման սահմանում ունենալու նպատակով Օրենսգրքի 30-րդ հոդվածի 2-րդ մասի 2-րդ կետում և 68-րդ հոդվածում ևս կատարվել են փոփոխություններ:

1. Օրենսգրքի 15-րդ հոդվածի 2-րդ մասի 7-րդ կետը տրվում է նոր խմբագրությամբ, հաշվի առնելով, որ կատարվող փոփոխությունով բացի պինդ օգտակար հանածոներից (մետաղական և ոչ մետաղական), նախատեսվում է նաև ստորերկրյա ջրերի պաշարների շարժի վերաբերյալ տարեկան հաշվետվության ձևի սահմանում:
2. Նախագծով լրացվում են նոր՝ 27-րդ կետ.

27-րդ կետով սահմանվում է՝ պինդ օգտակար հանածոների հանքավայրերի կոնդիցիաների պարամետրերի երկրաբանատնտեսագիտական հիմնավորման մեթոդական ցուցումների հաստատումը:

**3.Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Տարածքային կառավարման և ենթակառուցվածքների նախարարությունում:

**4.Իրավական ակտերի կիրառման դեպքում ակնկալվող արդյունքը.**

Ներկայացված նախագծի ընդունմամբ կկարգավորվեն ընդերքօգտագործման իրավունքի փոխանցման և անհաղթահարելի ուժի առաջացման հետևանքով ընդերքօգտագործման գործող իրավունքի ժամկետի երակարաձգման հետ կապված իրավահարաբերությունները:

Միևնույն ժամանակ կկարգավորվեն նաև ընդերքաբանական փորձաքննության ներկայացվող նյութերի հետ կապված գործընթացին առնչվող իրավահարաբերությունները, կամրագրվի օգտակար հանածոների պաշարների շարժի վերաբերյալ տարեկան հաշվետվության ներկայացման կարգի, հաշվետվությունների ձևերի և լրացման ուղեցույցների սահմանումը, ինչպես նաև մասնագիտական առումով ավելի ճշգրիտ կտրվի «**օգտակար հանածոյի կանխատեսումային ռեսուրսներ» հասկացության սահմանումը**:

**5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

«Հայաստանի Հանրապետության ընդերքի մասին օրենսգրքում փոփոխություններ և լրացումներ կատարելու մասին» օրենքի նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի էական ավելացում կամ նվազեցում չի նախատեսվում:

**6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Ներկայացվող նախագծի մշակումը բխում է 2020-2050թթ. Հայաստանի վերափոխման ռազմավարության 6-րդ և 8-րդ մեգանպատակներից, ՀՀ կառավարության 2021-2026թթ. ծրագրի 2.8–րդ՝ Բնական ռեսուրսների կայուն կառավարում բաժնի «Ընդերքօգտագործման գործող իրավունքների շրջանակում հանքավայրերի արդյունավետ շահագործման ապահովում» կետի, ինչպես նաև ՀՀ կառավարության 2021 թվականի նոյեմբերի 18-ի թիվ 1902-Լ որոշման 1-ին Հավելվածի ՏԿԵ նախարարության բաժնի 21.1-ին կետի պահանջից։